MEGHÍVÓ

Az Ipar 4.0 egy teljesen új korszakot jelent a világ gazdaságában. A digitalizáció, a robot technika megjelenése és robbanásszerű fejlődése minden vállalkozás számára eddig nem látott kihívást jelent. Különösen a kis vállalkozások számára, amelyek a nagy vállalkozásoknál lényegesen kevesebb gazdasági erővel és humán erőforrással rendelkeznek az új világhoz való alkalmazkodáshoz.

Ugyanakkor a kis vállalkozások nélkül összeomolhatnak a szolgáltatások, amelyekre még évtizedekig szükség van, és amelyeket a robotizálás nem tud rövid távon megoldani. Emellett a kis vállalkozások nélkül a foglalkoztatás, a munkahelyteremtés elképzelhetetlen.

Sok kérdés és ellentmondás van ebben az új korszakban.

**Az Ipartestületek Országos Szövetsége egy V4 projekt keretében nemzetközi konferenciát szervez, amelyre meghívunk minden kedves érdeklődőt.**

A konferencián a lengyel, a szlovák, a cseh és magyar KKV szervezetek vezetői mondják el véleményüket az Ipar 4.0 KKV-szektorra gyakorolt várható hatásairól és mellettük elmondják, bemutatják a legjobb tapasztalatokat a legnagyobb német, olasz szervezetek képviselői és az UEAPME, a legnagyobb európai KKV szervezet vezetője is. Minden ország nemzeti Ipar 4.0 gazdasági stratégiája is megpróbálja kijelölni az utat. A magyar álláspontot a Nemzetgazdasági Minisztérium és a Külgazdasági és Külügyminisztérium főosztályvezetői szintű előadói fogják ismertetni. A konferencia arra is keresi a választ, hogy vajon ezek a stratégiák mérlegelik-e a teendőket és azok hatásait a kisvállalkozások szempontjából vagy sem.

**A konferencia időpontja: 2017. november 17.**

**Helyszíne: Benczúr Ház, 1068 Budapest, Benczúr u. 27.**

A belépés díjtalan, a résztvevőket büfé ebéd is várja.

A részletes programot mellékeljük.

Ne hagyja ki, hogy betekinthessen a saját jövőjébe és közelebb kerüljön annak a megértéséhez: mit tehet egy kis vállalkozás annak érdekében, hogy részese, alakítója és meghatározó szereplője lehessen a jövő gazdaságának.